text: Доброслава Мирчева: "Коучингът е за всеки, който е поставил летвата високо и иска да постигне максимума" – Официален сайт на Читалище.то – културно-просветно сдружение
  Доброслава Мирчева е професионален коуч с акредитация от Международната коучинг федерация (ICF), а освен това – музикант, предприемач и ветеран в личното планиране. Поканихме я да разкаже повече за себе си преди презентацията й в Читалище.то на 12 декември.
  С какво се занимаваше, преди да откриеш коучинга, и какво те накара да си смениш работата?
  Всъщност няма преди, защото продължавам паралелно да работя активно в собствения си бизнес – оборудване за магазини – и да развивам коучинг практиката си. По принцип съм човек, който е свикнал да се занимава с няколко неща едновременно, така че за момента се справям.
  Отдавна не ми се беше случвало нещо да ме запали толкова силно, както перспективата да бъда коуч. Увлече ме възможността да помогна на себе си и други хора да навлезем в по-дълбоки нива на това, което ни движи, да имаме яснота за ценностите си и да живеем по-комфортно и удовлетворително със себе си.
  Кой има нужда да работи с коуч и какви са дългосрочните ползи от такива консултации?
  Бил Гейтс беше казал, че всеки има нужда от коуч. Не знам дали всеки, но със сигурност този бизнес или личност, които са поставили летвата си високо и искат да постигнат максимума в това, за което са създадени.
  Най-голямата полза в коучинга за мен е изграждането на ясна визия, построена върху ценностите на конкретен човек или компания. Следват планирането, фокусът върху целите и дългосрочната промяна. Представи си да имаш възможността да работиш върху свой проект с човек, чиято работа е да забелязва къде се крие силата ти и да ти помага да я осмислиш и вкараш в действие!
  Как те промениха новите знания, които получи в коучинг обучението и след това в коучинг практиката?
  Имах възможността да завърша една от най-добрите школи – Ериксън Интернешънъл, където практиката е издигната на пиедестал. Практикувах с колеги от цял свят и успях да усетя силата на процеса върху всички области от живота си.
  Претърпях огромна промяна в личните си взаимоотношения, в гледната си точка за света и промених начина си на работа в основния си бизнес.
  Сподели три любими неща, които те зареждат и обогатяват!
  Зареждат ме безкрайно свиренето на китара, ученето на нови неща и разговор, в който мога да бъда полезна за приятел или клиент.
  На кое от личните си обещания ще дадеш шанс през Новата 2019 година?
  Имам желание за една фокусирана и силна 2019 година, в която наред с бизнес задачите да поставя грижата за физическата си форма и връзката с природата.
  Очакваме ви на 12 декември (сряда) от 19 часа в клуба ни на ул. Лавеле/ Лом 11 (зад УниКредит Булбанк)! Входът за събитието е 10 лева. Запазете своето място за презентацията на Доброслава, като попълните този формуляр. Местата са ограничени!